paragraph_text: Ubrzo pošto je Trumanova doktrina postala službena američka politika, Kennan počinje kritizirati politiku koju je sam na intelektualnom planu započeo i oblikovao. Njegovi pogledi na američku vanjsku politiku razlikovali su se u više točaka od politike Trumanove vlade i njegov utjecaj vremenom opada – posebice pošto je Dean Acheson postao Državni tajnik SAD–a 1949. Kada je strategija SAD–a tijekom hladnoga rata postala agresivnija, Kennan se žalio da su njegovi tekstovi pogrešno protumačeni: on se nije zalagao za sukobljavanje sa Sovjetskim Savezom, nego za podjelu interesnih sfera u kojoj će se Sovjetskom Savezu priznati dominacija nad dijelom svijeta i potom miroljubivo surađivati s tim dijelom svijeta.